《次韵赵承之数诗》
宋代·苏过

一生拙自谋，老去复谁谏。二年此流落，汝岂宜仕宦。

三黜固不辞，难堪妻妾讪。四海将安归，面垢风裂骭。

五鼎不愿食，诚言岂容赝。六韬素无奇，破敌未有间。

七十古所稀，田园当早办。八骏方并驱，瑶池朝与宴。

九牛亡一毛，安用蓬蒿鴳。十室请老焉，佩弦吾敢慢。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。